
PRIJEDLOG

		Na temelju članka 8. stavka 1., u vezi s člankom 6. podstavkom 4. Zakona o iznimnim mjerama kontrole cijena („Narodne novine“, broj 40/25) i članka 31. stavka 2. Zakona o Vladi Republike Hrvatske („Narodne novine“ br. 150/11, 119/14, 93/16, 116/18, 80/22, 78/24), Vlada Republike Hrvatske je na sjednici održanoj __________ donijela

ODLUKU

O OBJAVI CJENIKA PROIZVODA I USLUGA KAO MJERA IZRAVNE KONTROLE CIJENA 

I.

		Ovom Odlukom određuje se obvezna objava važećih cjenika proizvoda i usluga na mrežnim stranicama trgovca odnosno pružatelja usluge kao mjera izravne kontrole cijena, radi praćenja učinaka promjena maloprodajnih cijena, kako bi potrošači mogli donositi informirane odluke, u svrhu zaštite njihovih ekonomskih prava te u cilju otklanjanja štetnih posljedica na tržištu u pogledu opskrbe potrošača proizvodima i uslugama na području Republike Hrvatske.

II.

		Trgovac odnosno pružatelj usluge na svojim mrežnim stranicama objavljuje cjenike proizvoda i usluga u digitalnom obliku, pogodne za automatsku obradu, u obliku datoteka koje sadrže podatke o maloprodajnim cijenama u .xml ili .csv formatu.
		Trgovac ažurira cjenik proizvoda jednom dnevno, najkasnije do 8:00 sati ujutro za tekući radni dan.
		Pružatelj usluge ažurira cjenik usluga uslijed svake promjene, najkasnije do 8:00 sati ujutro dana kada objavljuje izmjenu cjenika usluga.
		Trgovac odnosno pružatelj usluge pohranjuje i čuva objavljene cjenike na mrežnim stranicama te osigurava dostupnost istih 30 dana od dana objave, odnosno svake promjene.

III.

		Trgovac javno objavljuje cjenike koji sadrže pripadajuće podatke o proizvodima:

	- naziv 
	- šifru
	- marku 
	- jedinicu mjere, ako je primjenjivo
	- cijenu za jedinicu mjere, ako je primjenjivo 
	- maloprodajnu cijenu te informaciju je li primijenjena tijekom posebnog oblika prodaje, 	zajedno s nazivom tog posebnog oblika prodaje 
	- sidrenu cijenu 
	- barkod robe
	- dostupno, nedostupno.


IV.

		Pružatelj usluge javno objavljuje cjenike koji sadrže pripadajuće podatke o uslugama:
 
	- naziv usluge
	- maloprodajnu cijenu te informaciju je li primijenjena tijekom posebnog oblika prodaje, 	zajedno s nazivom tog posebnog oblika prodaje 
	- sidrenu cijenu.

V.

		Obveza objave cjenika primjenjuje se na trgovce odnosno pružatelje usluge koji imaju uspostavljene mrežne stranice.

VI.

		Trgovac odnosno pružatelj usluge na mrežnim stranicama objavljuje cjenike s maloprodajnim cijenama svojih proizvoda i usluga.

		Nazivi datoteka uključuju oblik prodajnog objekta, adresu prodajnog objekta, oznaku prodajnog objekta, broj pohrane te vremensku oznaku koja uključuje datum i vrijeme slanja datoteke.

		Datoteka lanca prodajnih objekata trgovca odnosno pružatelja usluge ima jedinstvenu strukturu za sve prodajne objekte.

VII.

		Trgovac odnosno pružatelj usluge obvezno omogućava uporabu softverskih alata i automatiziranih programa za prikupljanje podataka o cijenama proizvoda i usluga putem tehničkih rješenja koja omogućuju dohvaćanje podataka o maloprodajnim cijenama u realnom vremenu.

VIII.

Danom stupanja na snagu ove Odluke, prestaje važiti Odluka o objavi cjenika i isticanju dodatne cijene kao mjera izravne kontrole cijena u trgovini na malo („Narodne novine“ broj 75/25) u dijelu kojim se određuje obvezna objava cjenika.

IX.

Ova Odluka objavit će se u „Narodnim novinama“, a stupa na snagu 1. listopada 2026. godine.



KLASA: 
URBROJ: 

Zagreb, 7. rujna 2026.
					Predsjednik


					mr. sc. Andrej Plenković, v. r.





Obrazloženje

Ovom Odlukom temeljem članka 8. stavka 1., u vezi s člankom 6. podstavkom 4. Zakona o iznimnim mjerama kontrole cijena i članka 31. stavka 2. Zakona o Vladi Republike Hrvatske određuje se obvezna objava cjenika proizvoda i usluga u maloprodaji kao izravna mjera kontrole cijena radi praćenja učinaka promjena pojedinih cijena, u cilju otklanjanja štetnih posljedica na tržištu u pogledu opskrbe potrošača proizvodima i uslugama na području Republike Hrvatske.
Predmetna se mjera odnosi na sve subjekte koji obavljaju registriranu djelatnost trgovine i pružanja usluga na području Republike Hrvatske.
Mjera obvezne objave cjenika proizvoda i usluga u maloprodaji, podrazumijeva da su trgovci, koji obuhvaćaju i pružatelje usluga, dužni svakodnevno objavljivati cjenike svojih proizvoda i usluga, radi praćenja učinaka promjena pojedinih cijena te omogućavanju potrošačima mogućnost informiranog izbora, u svrhu zaštite njihovih ekonomskih prava. Predmetna obveza bila je uređena Odlukom o objavi cjenika i isticanju dodatne cijene kao mjera izravne kontrole cijena u trgovini na malo („Narodne novine“ br. 75/2025) međutim ovom Odlukom uz proširenje na sve robe ista se širi i na kategoriju usluga za koje je prisutan kontinuirani rast cijena te je potrebno transparentnije informiranje potrošača o promjenama cijena, u svrhu zaštite njihovih ekonomskih prava. 
Odluka će se objaviti u Narodnim novinama, a stupa na snagu 1. listopada 2026. godine.
S ciljem ublažavanja rastućih inflatornih pritisaka i globalnih poremećaja koji izravno utječu na troškove života te cijene proizvoda i usluga, ova se Odluka donosi kao razmjerna mjera radi zaštite građana i očuvanja stabilnosti gospodarstva.

